Mal-45 immigrant imut mgħarraq 'l barra mil-Libja
Ritratti: Arkivji Minn tal-anqas 45 immigrant fosthom ħamest itfal, mietu mgħarrqa 'l barra mil-Libja. L-Aġenzija għar-Refuġjati tan-Nazzjonijiet Magħquda, il-UNHCR qalet li dawn kienu fost aktar minn 80 persuna abbord dgħajsa li l-magna tagħha splodiet 'il barra mill-kosta ta' Zwara. L-imwiet ġew irrapportati minn madwar 37 immigrant li ġew salvati minn sajjieda lokali. Kemm il-UNHCR kif ukoll l-Organizazzjoni Internazzjonali għall-immigrazzjoni, sejjħu biex jiżdiedu l-isfozi ta' salvataġġ tal-immigranti. Huma qalu li mingħajr mekkaniżmu ta' tfittxija u salvataġġ dedikat, fil-Mediterran se jintilfu aktar ħajjiet. Huwa stmat li din is-sena biss, mat-300 immigrant miet waqt il-vjaġġi mil-Libja għall-Ewropa għalkemm iċ-ċifri veri jaf ikunu ħafna akbar minn hekk.